Gereformeerde kerk Venterstad

Die Gereformeerde kerk Venterstad is 'n gemeente van die Gereformeerde Kerke in Suid-Afrika op die Oos-Kaapse dorpie Venterstad. Dit het vroeër as Ventersburg bekendgestaan, maar die naam is verander om verwarring met die Vrystaatse Ventersburg te voorkom.

 Ontstaan 

duimnael|links|220px|Die Gereformeerde kerk op Venterstad. Die gemeente is in 1875 van die Gereformeerde kerk Burgersdorp afgestig. 
In 1874 het die kerkraad van Burgersdorp 'n versoekskrif van 'n aantal lidmate behandel wat gevra het dat die kerkraad die stigting van 'n nuwe dorp op Karreefontein moes ondersteun. Die kerkraad het blykbaar nie kans gesien om so kort ná Steynsburg alweer 'n groep lidmate te verloor nie en het gevolglik nie dadelik sy medewerking geskenk nie. 'n Paar jaar later is die kerkraad egter in kennis gestel dat 'n nuwe dorp aldaar gestig is en dat 'n aantal erwe al verkoop is en dat die komitee besluit het om sewe erwe te skenk aan die Gereformeerde Kerk vir 'n pastorie en 'n kerkgebou en verder is die hoop uitgespreek dat daar spoedig 'n gemeente gestig sou word. 

Toe sake reeds sover gevorder het, kon die kerkraad dit nie meer keer nie en toe die lidmate in daardie buurt ook om afstigting gevra het, het die kerkraad daartoe ingestem, sodat die nuwe gemeente van Venterstad op 16 Junie 1875 gestig is. Ds. Dirk Postma het die kerkgebou wat vandag nog in gebruik is, se hoeksteen op 19 Augustus 1876 gelê. Dié gebou is 'n nasionale gedenkwaardigheid.

 Lidmaattal 
Die dorp se wit bevolking het tussen die sensus van 2001 en dié van 2011 afgeneem van 139 tot 41. Dat die gemeente nie 'n ooreenstemmende daling ervaar het nie, kan waarskynlik daaraan toegeskryf word dat die meeste lidmate op omliggende plase of op die dorpie Oviston woon, waarvan die wit bevolking in dié tyd van 201 tot 250 toegeneem het. Oviston is 14 km van Venterstad af geleë. Nadat die plaaslike NG gemeente se getal belydende lidmate in 2015 tot sowat 50 gedaal het, het Venterstad se Gereformeerde kerk die enigste in die Oos-Kaap geword met meer lidmate as die plaaslike NG gemeente.

 Jaartal  Dooplidmate  Belydende lidmate  Totaal 1958  103  190  293 1998  19  79  98 2002  25  66  91 2012  14  52  66 2014  14  64  78 2015  7  57  64 2016  4  60  64 2019  3  67  70 2020  4  75  79

 Predikante 
 Willem Jacobus Snyman, 1877 - 1913
 Derk Rumpff, 1914 - 1920
 Pieter Willem Bingle, 1921 tot 8 Maart 1923 (oorlede in die amp)
 Jan Hendrik Boneschans, 1923 - 1926
 Dr. Willem Jacobus Snyman, 1927 - 1944 (sy oupa was die eerste predikant en sy vader dr. Flippie Snyman van Steynsburg)
 Ds. Izak David Krüger, 1945 - 1949
 Nicolaas Tjaart Snyman, 1949 tot 1 Julie 1951 (oorlede in die amp) 
 Ernst Walter Meyer, 1953 - 1955
 Willem Johannes Jacobus du Plessis, 1957 - 1967
 Aubrey George de Leeuw, 1962 - 1968
 Jan Louis Ras, 1967 - 1971
 Jacobus Daniël Venter, 1972 - 1977 
 Theron Krüger, 1978 - 1982 (in kombinasie met Colesberg)
 Daniël Jacobus de Kock, 1983 - 1987
 Jan Lion Cachet, 1988 - 1996
 Coenraad Christoffel Andries Vrey, 1997 - 2000 (in kombinasie met Lyceumville)
 Jan Hendrik Venter, 2001 – 2017
 Myburgh, L.D. (Daniël), 2018 – 2023
 Deysel, Frikkie, 24 Februarie 2024 – hede

 Galery 

 Bronne 
  Jooste, prof. dr. J.P. Jooste: "Oorsig van die geskiedenis van die Gereformeerde Kerk Burgersdorp". In: Die Gereformeerde Kerk, Burgersdorp. Gedenkalbum by geleentheid van die Eeufees 22-24 Januarie 1960. Burgersdorp: Kerkraad van die Gereformeerde kerk.
  Maeder, ds. G.A. en Zinn, Christian. 1917. Ons Kerk Album. Kaapstad: Ons Kerk Album Maatschappij Bpkt.

Kategorie:Gereformeerde Kerke in Suid-Afrika